
AVIZ

asupra propunerii legislative pentru modificarea şi completarea

 Legii 295/2004 privind regimul armelor şi muniţiilor
          În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii 295/2004 privind regimul armelor şi muniţiilor, trimisă cu adresa nr. P.l.x- 68 din 25 februarie 2008, înregistrată  sub nr. 31/137 din 26 februarie 2008.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din  Regulamentul Camerei Deputaţilor, republicat.
Senatul, în calitate de primă Cameră sesizată, a respins iniţiativa legislativă în şedinţa din 18 februarie 2008.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 11 martie 2008.



Membrii Comisiei au examinat iniţiativa  legislativă supusă avizării, expunerea de motive, avizul favorabil al Consiliului Legislativ nr. 1206 din 13.09.2007. Guvernul, în punctul său de vedere transmis cu adresa nr. 2608 din 08.10.2007 precizează că nu susţine adoptarea iniţiativei legislative.


În urma dezbaterilor, membrii Comisiei au constatat faptul că, aşa cum a fost formultată de iniţiatori, categoria de utilizatori ai armelor letale vizată este foarte generală, iar acceptarea unei asemenea soluţii ar conduce la extinderea nejustificată a ariei de folosire a acestora. Pe de altă parte, textul propus nu permite o individualizare precisă a criteriilor după care inspectoratele judeţene de poliţie stabilesc dacă unui operator economic îi poate fi asigurată paza cu arme letale. Instituirea posibilităţii de a aprecia dacă sunt sau nu îndeplinite condiţiile legale, fără a stabili criterii clare care să stea la baza argumentării acestei aprecieri este deficitară si ar putea produce consecinte negative în legătură cu aplicarea regulii ce se doreşte a fi instituită.
Având în vedere cele constatate, membrii Comisiei au hotărât, cu unanimitate de voturi, avizarea negativă a prezentei iniţiative legislative.
          În raport de obiectul şi conţinutul său, propunerea legislativă face parte din categoria legilor organice.

